భారత మహిళల శుభారంభం
బంగ్లాదేశ్‌పై ఘన విజయం
బెంగళూరు : వరల్డ్‌ కప్‌ మహిళల టి20లో భారత్‌కు తొలి విజయం లభించింది. బంగ్లాదేశ్‌పై 72 పరుగుల తేడాతో ఘన విజయాన్ని సాధించారు. కాగా 164 పరుగుల టార్గెట్‌తో బరిలోకి దిగిన బంగ్లా నిర్ణీత ఓవర్లలో అయిదు వికెట్లు కోల్పోయి 91 పరుగులు చేసింది. బంగ్లాదేశ్‌ ఓపెనర్‌ క్రీడాకారిణి అయషా రహ్మన్‌ 2 పరుగులకే వెనుతిరగడంతో ఆ తరువాత బ్యాటింగ్‌కు దిగిన సంజీదా ఇస్లాం,రుమన అహ్మద్‌,కౌతన్‌ వెనె వెంటనే ఔటయ్యారు. మరో ఓపెనర్‌ షర్మిణ్‌ అక్తర్‌ 21 పరుగులు,నిగర్‌ సుల్తాన్‌ 26 పరుగులు చేశారు.భారత బౌలర్లలో అనుజా పాటిల్‌,పూనమ్‌ యాదవ్‌ రెండు వికెట్లు తీసుకున్నారు.కాగా అంతకు ముందు బ్యాటింగ్‌కు దిగిన భారత్‌ నిర్ణీత 20 ఓవర్లలో 5 వికెట్లు కోల్పోయి 163 పరుగులు చేసింది.భారత్‌ ఓపెనర్లు మిథాలీ రాజ్‌ 42 పరుగులు,వెల్లస్వామి వనిత 38 పరుగులతో తొలి వికెట్‌కు 62 పరుగుల భాగస్వామ్యం నమోదు చేశారు. తరువాత దిగిన మందన డకౌట్‌తో నిరుత్సాహ పరిచినా హర్మాన్‌ ప్రీత్‌ కౌర్‌ 40 పరుగులు,వేద కృష్ణమూర్తి 36 పరుగులతో నాటౌట్‌గా నిలిచి టీమ్‌కు గౌరవ ప్రదమైన స్కోరు అందించారు.బంగ్లా బౌలర్లు రుమన ఆహ్మాద్‌,ఫహిమా కౌతన్‌ రెండు వికెట్లు తీయగా,వహిదా అక్తర్‌ ఒక వికెట్‌ తీసుకున్నారు.